**אהוד יערי** (נולד ב-1 במרץ 1945) הוא עיתונאי, איש רדיו וטלוויזיה ישראלי, פרשן לענייני המזרח התיכון, האסלאם והערבים. משמש כיום פרשן של חברת החדשות לענייני ערבים. חתן פרס סוקולוב ופרס רשות השידור.

קורות חיים
----------

אהוד יערי, 2018
יערי נולד במטולה בשנת 1945, סבתו מצד אמו (שולמית יערי) הייתה מניה צ'יזיק, אחותם של יצחק חרפי וחנה צ'יזיק. בן דודו הוא מנכ"ל משרד האוצר לשעבר, רם בלינקוב ובן דוד נוסף שלו הוא איתמר צ'יזיק. לדבריו, בקרב משפחתו קיימת מסורת לפיה חלק ממוצאם הוא מהכוזרים. הוא בעל תואר ראשון בלימודי המזרח התיכון מהאוניברסיטה העברית בירושלים ותואר שני בלימודי המזרח התיכון מאוניברסיטת תל אביב.

בשנת 1968 היה עוזר למתאם פעולות הממשלה בשטחים, האלוף שלמה גזית במשרד הביטחון. ב-1970 ראה אור ספרו 'פתח', המתאר את ההיסטוריה והאידיאולוגיה של תנועת הטרור בראשות ערפאת, זו שעמדה בבסיסו של אש"ף. בשנים 1969–1975 היה כתב לענייני ערבים בעיתון "דבר" ובגלי צה"ל. משנת 1975 שימש כפרשן לענייני המזרח התיכון בערוץ הראשון. משנת 1987 שימש כעמית ב"מכון וושינגטון למדיניות המזרח הקרוב". מ-1990 בעל טור ב"ג'רוזלם ריפורט", מבית ה"ג'רוזלם פוסט".

במהלך שנים אלה שהה תקופות ארוכות במצרים ובלבנון, ושנה אחת (1997) היה שליח הערוץ הראשון בוושינגטון. כמו כן, ערך ראיונות בלעדיים עם מנהיגי העולם הערבי, ביניהם אנואר סאדאת, חוסני מובארכ, בשיר ג'ומאייל, חסן מלך מרוקו, עבדאללה מלך ירדן ויאסר ערפאת; שרי החוץ: הסורי - פארוק א-שרע, התוניסאי - חביב בן-יחיא, העומאני - יוסוף בן-עלווי ועוד. ערך גם ריאיון עם ביל קלינטון. במהלך שהותו בלבנון יחד עם בני ליס הוא נתפס בידי אנשי צבא דרום לבנון, וכמעט הוצא להורג ביריות: הצוות נצטווה לעמוד לאורך קיר, ומול כל איש צוות נעמד חייל של סעד חדאד, כשרק התערבותו של סאמי שידיאק הצילה אותם.

יערי היה בין הדוברים הבולטים נגד הסכמי אוסלו. ב-2013, בהרצאה במסגרת 'מכון ממרי', הסביר יערי כיצד הפלסטינים בראשותו של אבו-מאזן, מפרידים בין 'עצמאות' ל'ריבונות', ומדוע מבחינתם 'הסכמי אוסלו' היא "מקל חובלים שעוצב על ידי הגרועים שבאויבי הפלסטינים, ארה"ב וישראל, על מנת להכות בו את תביעותיהם המוסריות". לטענתו, הוא כמעט הוחרם בידי התקשורת הישראלית בעקבות כך, והעברתו לוושינגטון ב־1997 הייתה למעשה יציאה לגלות, שבאה בעקבות לחצים פוליטיים על הערוץ הראשון, שכללו גם ניסיונות להדיח את יערי מתפקידו.

בשנת 2000 עבר לחברת החדשות, ששידרה אז בערוץ 2, שם הפך לפרשן לענייני ערבים, תפקיד בו הוא משמש עד היום. ביולי 2008 הצטרף כעמית בכיר ב"מכון אדלסון למחקרים אסטרטגיים" שבמרכז שלם.

משפחתו
------

היה נשוי לחוה יערי, ממנה התגרש לאחר שהורשעה יחד עם אביבה גרנות ברצח התיירת מלה מלבסקי ונידונה למאסר עולם. 

יערי נשוי בשנית לדגמר שטראוס-יערי, עיתונאית לשעבר ברשת ABC.

ליערי בן ובת. בנו, יצחק (צחי) יערי, בחר להמיר את דתו ולהתנצר. בשנת 2005 הואשם יצחק בשורה של מעשי הטרדה ופגיעה בפרטיותה של מיקי חיימוביץ', מגישת חדשות ערוץ 10. אולם ההליכים המשפטיים נגדו הופסקו לאחר שבית המשפט קבע כי אינו כשיר לעמוד לדין.

אחיו, יהודה יערי, הוא עיתונאי המרצה באוניברסיטת אריאל ועורך בעיתון "ידיעות אחרונות".

סדרות, מאמרים וספרים
--------------------

* ב-1996 הגיש את תוכנית הטלוויזיה "מוקד".
* ב-1997 הגיש סדרה תיעודית - "ממלכת הכוזרים", בשלושה פרקים.
* פרסם מאמרים בשורה של עיתונים, בהם: הניו יורק טיימס, וושינגטון פוסט, וול סטריט ג'ורנל, אטלנטיק, אל-חיאת, "אוסטרליין", "נובוייה", "ורמיה".
* **שנת היונה** (על הסכם השלום בין ישראל למצרים ב-1980) הוצאת כנרת זמורה ביתן, יחד עם זאב שיף ואיתן הבר
* **מלחמת שולל** (על מלחמת לבנון הראשונה ב-1984) (עם זאב שיף)
* **אינתיפאדה** (על האינתיפאדה הראשונה ב-1990) (עם זאב שיף)
* פתח, 1970 (על תנועת הטרור העומדת בבסיס אש"ף, מקורותיה הרעיוניים ותפיסותיה)

פרסים
-----

* ב-1978 זכה בתואר עיתונאי השנה מטעם ועדת העורכים - על סיקור הסכם השלום בין ישראל למצרים.
* ב-1982 זכה בפרס סוקולוב על סיקור מלחמת לבנון הראשונה.
* ב-1991 קיבל את "פרס רשות השידור" על סיקור מלחמת המפרץ.

קישורים חיצוניים
----------------

ויקישיתוף מדיה וקבצים בנושא **אהוד יערי** בוויקישיתוף
* 

* אהוד יערי, ברשת החברתית אקס (טוויטר)
* כל הכתבות והפרשנויות של אהוד יערי ב-N12
* יהושוע סימון, ‏"בתקופה האחרונה קרה כמה פעמים שידעתי מהצד הפלסטיני על פיגוע לפני שהמשטרה ידעה", באתר גלובס, 14 במאי 2002
* אביעד פוהורילס, היום שאחרי האביב הערבי דרך עיני אהוד יערי, מעריב, 18 באוקטובר 2013
* "הפלסטינים לאן" - דברים בערב עיון, מכון ממר"י, 2013
* זוהר ישראל, ‏אפוקליפסה? בקרוב, באתר ‏מאקו‏, 9 באוגוסט 2012
* רשימת הפרסומים של אהוד יערי, בקטלוג הספרייה הלאומית
* שרה ליבוביץ-דר, אהוד יערי אמר, באתר הארץ, 24 בדצמבר 2001

הערות שוליים
------------

1. ↑  רבקה שפק ליסק, "האם יהודי מזרח אירופה הם צאצאי כוזרים?, באתר news1
2. ↑  פרופ' אודי מנור, מסע קצר בזמן - פנינה שרביט ואהוד יערי מסבירים בשלהי 2013 כמה דברים לגבי הסיכויים המדיניים של ענייני ישראל-פלסטין, ‏24-3-2024
3. ↑  אדם רז, ‏חזיתות מתנגשות – האנטומיה 'המוזרה' של הכרעת אוסלו של רבין, **ישראלים** ‏4, סתיו 2012, עמ' 97–131, בהערת שוליים 26
4. ↑  יהושוע סימון, ‏"בתקופה האחרונה קרה כמה פעמים שידעתי מהצד הפלסטיני על פיגוע לפני שהמשטרה ידעה", באתר גלובס, 14 במאי 2002
5. ↑  האב, האם ורוח הקודש, באתר nrg‏, 20 בינואר 2011
6. ↑  ורד לוביץ', צחי יערי נאשם בהטרדת מיקי חיימוביץ', באתר ynet, 23 במרץ 2005
7. ↑  אבי כהן, ביהמ"ש: צחי יערי אינו כשיר לעמוד לדין, באתר ynet, 28 במרץ 2005
8. ↑  סגל מרצים אוניברסיטת אריאל (הקישור אינו פעיל, 19.9.18)

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007269917305171
* BIBSYS: 90521071
* BNE: XX914351
* BnF: cb11929466g (data)
* CiNii: DA17108089
* GND: 1038797217
* ISNI: 0000 0001 0782 959X
* LCCN: n83148279
* NLA: 35623028
* NTA: 070491577
* RERO: 02-A003991404
* SUDOC: 027200655
* VIAF: 66475089
* WorldCat: lccn-n83148279

 |